As jy ’n struik wil plant, maak dit die vorige dag vir ’n halfuur in ’n emmer water staan om seker te maak die wortelbal is goed nat.
Wat is nou ’n meer gepaste herdenking van Nasionale Vrouedag as om ’n pragtige inheemse boom soos die vanwykshout (Bolusanthus speciosus) te plant? Met sy effens hangende takke en trosse mauve blomme in die lente is dit ’n hulde- blyk aan die krag en skoonheid van alle Suid-Afrikaanse vroue.
Gebruik ’n harde besem of tuinhark en verwyder droë gras in die grasperk. Vul enige holtes met ’n kommersiële grasperk-bolaag en dien ’n grasperkmisstof toe. Maak dadelik agterna goed nat om te keer dat die korrels tussen grashalms gaan sit.
Plante van verskillende kleure, teksture en vorms kan in die tuin ingespan word net soos ’n skilder met verf op ’n skilderdoek te werk gaan deur kleure te kombineer en te meng om verskillende buie te skep.
Nie net is pastel skakerings sag op die oog nie, dis rustig en sal ’n lieflike prentjie skep by die ingang van jou huis. Dit verleen ’n ontspanne, opgeruimde atmosfeer aan ’n tuin.
Schizanthus ‘Atlantis’, ook bekend as die “arm man se orgidee”, is net so mooi soos sy naamgenoot. Die blomme lyk soos orgideë, die plant is maklik om te versorg en dit aard binne én buite. Gedurende die koeler maanade blom Schizanthus ‘Atlantis’ sonder ophou; in die huis het dit helder indirekte lig en gereelde natmaak nodig. Pasop vir te min of te veel water en moenie dat die pot in water staan nie. Voed twee keer per maand met ’n vloeibare bemesting om die blomtyd te verleng. Sy kompakte, bosagtige groeiwyse (20 cm hoog en breed) maak dit ’n mooi tafelrangskikking; jy kan dit later in die tuin uitplant in vrugbare, komposverrykte grond in gedeeltelike skadu.